Opgave 8. Historieroulette

Tidligere lærte du, at stavning er en lille bitte del af danskfaget. Du kan for eksempel lære at stave ved at skrive en masse. Så vælger du selv de ord, du har brug for. Hvis du skal skrive om en restaurant, men ikke kan stave til ordet *restaurant,* så kan du jo skrive *spisested,* *café* eller *cafeteria* i stedet, hvis du bedre kan huske stavemåden af de ord.

Fordelen ved at skrive er også, at du måske tænker mere over, hvilke ord du ikke kan stave til endnu. Det kan eksempelvis være ordet *restaurant*. Så næste gang, du cykler forbi en restaurant, lægger du måske mærke til, at det, der lyder som *o* i *rest-o-rant,* faktisk staves *au*. Og gode stavere ved jo, hvilke ord de ikke kan stave til!

I denne opgave skal du skrive en tekst. Du skal være forfatter. Du skal tænke over, hvilken slags staver du er, og undervejs i skrivningen skal du arbejde sammen med en, der er modsat af dig. Det vil sige, at en, der ikke går så meget op i stavning, skal hjælpe en, der synes, stavning er noget af det vigtigste i hele verden. På den måde kan I gøre hinanden bedre og udfordre hinanden.

En forfatter har også en professionel til at læse korrektur for sig, når hele hans historie er færdig. I skal være korrekturlæsere for hinanden allersidst i processen. Et godt trick er at læse en tekst bagfra et ord ad gangen. Så opdager man flere fejl.

**A. Din opgave er at skrive en historie. Ikke en tilfældig historie, men en historie hvor *terningen* bestemmer.**

Du kan ikke komme videre med din historie, før du har slået med terningen og fået alle de oplysninger, der står under de 11 punkter på de næste sider. De fire første punkter omhandler hvor og hvornår, din historie foregår. Efter punkt fire er der nogle opgaver, du skal løse, inden du går videre. Kryds af i felterne, så du får skelettet til din historie.

|  |
| --- |
| **Husk!** En lang historie er ikke altid en god historie. Skriv kort, men godt! |

|  |
| --- |
| **1. Historien foregår i …** |
| 1.Danmark  | 2.Columbia | 3.Australien | 4.Tyskland | 5.Italien | 6.Sydafrika |

|  |
| --- |
| **2. Hvor?** |
| 1.Ude på landet | 2.I en storby | 3.I en hule | 4.I skoven | 5.Ved et bål | 6.På en ø |

|  |
| --- |
| **3. Hvornår?** |
| 1.Sidste lørdag | 2.For hundrede år siden | 3.I 1960’erne | 4.I forgårs | 5.I år 2027  | 6.Under Anden Verdenskrig  |

|  |
| --- |
| **4. Det var …** |
| 1.En kold vinterdag | 2.Den første sommerdag | 3.Under et hæsligt uvejr | En forårseftermiddag | 5.Ved daggry | 6.En fuld-månenat |

Gå på nettet, find alle de oplysninger, du kan, om landet, og skriv dem ned.

* Beskriv stedet med ord (og med en tegning), så man kan se det for sig:
* Hvordan ser landskabet ud?
* Hvad vokser der?
* Hvis der er huse, hvordan ser de så ud?
* Hvordan er vejret, temperaturen, lyset, lugtene og lydene?
* Hvad er der ellers?

Skriv nogle stikord om tiden, eksempelvis tøjet, transportmidlerne, musikken, maden, boligerne osv.

|  |
| --- |
| **5. Hovedpersonen er …** |
| 1.En kvinde | 2.En mand | 3.En pige | 4.En dreng | 5.En olding | 6.Et barn |

* Beskriv (og tegn) den gennemgående person.
* Giv personen navn, og beskriv ham/hende grundigt.
* Hvordan ser personen ud?
* Hvordan er personens temperament?
* Hvad er personen god til?
* Er der noget, personen er ked af?
* Er der noget, personen skammer sig over?
* Vil personen gerne bestemme?
* Hvem er personen gode venner med?
* Er der nogen, personen ikke kan lide?
* Er personen rig eller fattig?

|  |
| --- |
| **6. Hovedpersonen har …** |
| 1.En kasse småkager | 2.En pistol | 3.En ring | 4. En magisk amulet | 5.En ædelsten | 6.Et tæppe |

|  |
| --- |
| **7. Bipersoner i historien** |
| 1.En familie med far, mor, to store drenge og en lille pige.  | 2.En ung mand og hans far. | 3.Fire drenge og en pige. | 4.En ung pige med sin mor. | 5.To piger og deres mor. | 6.To piger og en dreng. |

* Beskriv (og tegn) bipersonerne.
* Giv dine personer navne, og beskriv dem grundigt.
* Hvordan ser de ud?
* Hvem bestemmer mest?
* Hvem er gode venner?
* Er der nogen, der ikke kan lide hinanden?
* Er de rige eller fattige?

|  |
| --- |
| **8. Et dyr der optræder i historien** |
| 1.En chihuahua | 2.En chinchilla | 3.En maine coon kat | 4.En araberhest | 5.En pungrotte | 6.En orangutang |

|  |
| --- |
| **9. Konflikten** |
| 1. En bombe er lige ved at springe. | 2.En af personerne er på flugt. | 3.Der er en gal morder løs. | 4.Der findes en skjult skat i området. | 5.Der er blevet stjålet noget værdifuldt. | 6.Uvenskab. |

Giv personerne roller, og digt historien om konflikten.

|  |
| --- |
| **10. Højdepunktet/løsningen** |
| 1.Konflikten løses ved klogskab og offervilje. | 2.Konflikten løses ved magi. | 3.Konflikten løses med snedighed og list. | 4.Konflikten løses ved begivenhed udefra. | 5.Konflikten løses, da personerne finder, hvad de leder efter. | 6.Konflikten løses med vold. |

|  |
| --- |
| **11. Åbningsreplikken** |
| 1.Der lød et brag … | 2.Regnen styrtede ned … | 3. Der havde været stille længe … | 4.De kunne høre larmen fra … | 5.Der var ikke meget plads at vende sig på … | 6.I løbet af en time var … |

**B. Du er nu i gang med at skrive din historie. I første omgang skal du bare skrive løs. Når du synes, handlingen er slut, begynder makkerarbejdet og rettearbejdet.**

**C. En af jer læser for eksempel historien højt, og I skal nu sammen finde de steder, hvor historien kan gøres bedre. Husk, at du skal bruge alle de oplysninger terningen har givet dig. Det tjekker I hos hinanden. Hvis du mangler ideer, kan det være godt at læse bøger og tegneserier.**

**D. Vis historien til din lærer undervejs, og skriv historien om, indtil du er helt tilfreds med den.**

**E. Vælg også ti ord undervejs, som du vil lære at stave til udenad.**

|  |
| --- |
| NB: Hvis du er vild med at skrive, kan du komme på forfatterkursus flere steder i landet. Søg på ”forfatterskoler” på nettet, eller tjek på dit lokale bibliotek for kurser. |

I opgave 9 skal du læse mere om en forfatter, som faktisk var meget dårlig til at stave, men alligevel skrev hun i skjul derhjemme. Og fordi hun skrev og skrev og skrev, var hendes stavefejl pludselig forsvundet! Ikke fordi hun øvede diktatord udenad (det havde hun gjort i mange år, uden det hjalp), men fejlene i diktaten forsvandt, fordi hun selv skrev og selv brugte sproget. Derfor skal du sørge for at skrive en masse, så tit du har mulighed for det.